KOMISIJOS REGLAMENTAS (EB) Nr. 209/2006
2006 m. vasario 7 d.
iš dalies keičiantis Reglamentus (EB) Nr. 809/2003 ir (EB) Nr. 810/2003 dėl Europos Parlamento ir Tarybos reglamento (EB) Nr. 1774/2002 pereinamojo laikotarpio priemonių, susijusių su komposto ir biologinių dujų įmonėmis, galiojimo pratęsimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 32 straipsnio 1 dalį,
kadangi:
(1)
Reglamentas (EB) Nr. 1774/2002 nustato sveikatos taisykles gyvūninės kilmės šalutiniams produktams, neskirtiems vartoti žmonėms. Atsižvelgiant į šių taisyklių griežtą pobūdį, buvo leista taikyti pereinamojo laikotarpio priemones.
(2)
2003 m. gegužės 12 d. Komisijos reglamentas (EB) Nr. 809/2003 dėl Europos Parlamento ir Tarybos reglamento (EB) Nr. 1774/2002 pereinamojo laikotarpio priemonių, susijusių su 3 kategorijos medžiagų ir mėšlo perdirbimo komposto įmonėse standartais (2), numato tam tikras pereinamojo laikotarpio priemones, kuriomis siekiama nustatyti terminą pramonės įmonėms prie jų prisitaikyti ir parengti alternatyvius 3 kategorijos medžiagų ir mėšlo perdirbimo komposto įmonėse standartus iki 2005 m. gruodžio 31 d.
(3)
2003 m. gegužės 12 d. Komisijos reglamentas (EB) Nr. 810/2003 dėl Europos Parlamento ir Tarybos reglamento (EB) Nr. 1774/2002 pereinamojo laikotarpio priemonių, susijusių su 3 kategorijos medžiagų ir mėšlo perdirbimo biologinių dujų įmonėse standartais (3), numato tam tikras pereinamojo laikotarpio priemones, kuriomis siekiama nustatyti terminą pramonės įmonėms prie jų prisitaikyti ir parengti alternatyvius 3 kategorijos medžiagų ir mėšlo perdirbimo biologinių dujų įmonėse standartus iki 2005 m. gruodžio 31 d.
(4)
2005 m. rugsėjo 7 d. Europos maisto saugos tarnybai (EMST) pareiškus savo nuomonę, numatyti taikyti parametrai skiriasi nuo perdirbimo standartų, kuriuos valstybės narės gali leisti taikyti iki 2005 m. gruodžio 31 d. pagal Reglamentus (EB) Nr. 809/2003 ir (EB) Nr. 810/2003. Taip pat valstybėms narėms reikės šiek tiek laiko, siekiant įgyvendinti naują patvirtinimo procedūrą, numatytą 2006 m. vasario 7 d. Komisijos reglamente (EB) Nr. 208/2006, iš dalies pakeičiančiame Europos Parlamento ir Tarybos reglamento (EB) Nr. 1774/2002, susijusio su mėšlo perdirbimo biologinių dujų įmonėse ir komposto įmonėse standartais ir reikalavimais (4), VI ir VIII priedus.
(5)
Todėl reikėtų pratęsti Reglamentuose (EB) Nr. 809/2003 ir (EB) Nr. 810/2003 numatytų pereinamojo laikotarpio priemonių taikymą dar vienam laikotarpiui, kad valstybės narės galėtų leisti ūkio subjektams toliau taikyti nacionalines taisykles, susijusias su komposto ir biologinių dujų įmonėse naudojamų 3 kategorijos medžiagų ir mėšlo perdirbimo standartais.
(6)
Todėl Reglamentus (EB) Nr. 809/2003 ir (EB) Nr. 810/2003 reikėtų atitinkamai iš dalies pakeisti.
(7)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 809/2003 1 straipsnio 1 dalyje, 3 straipsnio 2 dalyje ir 4 straipsnyje data „2005 m. gruodžio 31 d.“ pakeičiama data „2006 m. gruodžio 31 d.“.
2 straipsnis
Reglamento (EB) Nr. 810/2003 1 straipsnio 1 dalyje, 3 straipsnio 2 dalyje ir 4 straipsnyje data „2005 m. gruodžio 31 d.“ pakeičiama data „2006 m. gruodžio 31 d.“.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 7 d.